Weergawe deur Janfg (Besprekings | bydraes) op 01:31, 13 Augustus 2019 (→‎Den Landbouwer Jan Grobbelaar, 1726 tot 1735)
2.1 Oorsprong en Betekenis van Grobler/Grobbelaar
Oorsprong en Betekenis van Grobler/Grobbelaar
Die stamvader Jan Grobler se geografiese oorsprong was Duitsland (soos dit vandag bekend staan) dus is die oorsprong van Grobler tradisioneel aangeneem om van Duitsland te wees. Nuwe inligting en verdere ondersoek dui egter daarop dat Grobler 'n Slawiese oorsprong het.
In die standaardwerk oor Duitse onomastiek oftewel naamkunde van Gottschald word Grobler en Gröbler se oorsprong aangegee as die Slawiese Grobla wat damm beteken in Duits. Alhoewel dit ook Grob en verwante familiename soos Grobl, Gröbl, Grobbel en Grobleben behandel, lys dit nie Grobler in 'n verband met Grob nie. Die Slawiese oorsprong van Grobler word ondersteun deur die feit dat die Grobler stamvader se genetiese herkoms Wes-Slawies is.
Grobler word gemeld as 'n Joodse familienaam in Guggenheimer en wel as 'n patronimikum van Grob wat grof, dik of sterk beteken met die oorsprong aangegee as Middelhoogduits:
In Guggenheim word Grobla gelys op sy eie:
Die familienaam Grobler is nie te vinde in die bekende (meer moderne) Duitse familienaamboek van Duden nie, alhoewel dit Grob bevat. Die inskrywing hier onder sê dat Grob 'n bynaam is uit Middelhoogduits wat groot, dik, sterk, rof of onopgevoed beteken vir 'n rowwe, onbeskofte man. Dit sê ook dat dit in Noord-Duitsland 'n pleknaam kan wees wat uit die Middelnederduitse Grube kom (wat dui op grawe/myn/groef).
In die Duitse stamregister , wat bestaan uit 212 volumes, is daar net een verwysing na Grobler naamlik Marie Gröblerz wat op 10 Okt 1687 getroud is met Peter Lüpnitz in Schönfließ.  Die rede hoekom daar nie meer Groblers in hierdie stamregister is nie, is heel waarskynlik omdat dié stamregister eksklusief bedoel was vir die bürgerlicher Familien wat die bourgeoisie oftewel die gegoede middelstand was -in teenstelling met die aristokrasie of arbeidstand waaruit die geledere van VOC matrose en soldate afkomstig was.
Daar is 'n oënskynlike verband tussen die dorp Grobleben in Duitsland (naby Tangermünde) en Grobler. Grobleben kom ook voor as 'n familienaam. Moontlik het Grobleben en Grobler sielfde oorsprong, of dalk stam Grobler van Grobleben af. Die kerkboeke van Tangermünde het verskeie rekords van Groblebens in die vroëe 1600s. Familiename wat verband hou met Grobleben en voorkom in die Codex Diplomaticus Brandenburgensis word ge-identifiseer deur Langer (met jaartal) as:
Oorsprong en Betekenis van Jan
Die stamvader and die Groblers en Grobbelaars in Suid-Afrika was Jan Grobler. Volgens De Villiers  wat die Kaapse kerkregisters as bron materiaal gebruik het is: “De stamvader van deze familie was Jan Grobbelaar, gehuwd met Geertruida Knoetzen”. Volgens Hoge, was die stamvader Johann Grobbelaar, alhoewel Hoge uitwys dat die handtekening Grobler geteken is:
GROBBELAAR, Johann (S. Grobler). - Tangermünde. Woodcutter 1708-12, wagondriver 1713, loaned as farmhand to Christian Maasdorf 1.8.1713-2.4.1715, b. 1715. ~(1715?) Geertruyd Knoetsen. 11 children. (GMR 1708-13; CJ 1126:36; CJ 1205:16; CJ 1259:145; G.R. nr. 146.)
Latere genealoë soos Pama, Malherbe en Dr. C. L. Grobler verwys ook na Johann Grobbelaar en haal Hoge se werk aan (alhoewel sonder om 'n verwysing te verskaf). Dr. P. M. Grobbelaar bevestig dat die stamvader se handtekening Jan Grobler in Duitse skrif was. Die stamvader het sy naam en van geteken as Jan Grobler soos op die transport akte van Landskroon in 1727.
Theal sluit Jan Grobbelaar in as een van "The principal persons who settled in South Africa during the first quarter of the eighteenth century, and whose descendants are still in the country..." Verder voeg hy by:
Jan Grobler was 'n Duitser in diens van die VOC. Ongeveer 50% van die VOC se werknemers was van buite Nederland, en ongeveer 80% van dié buitelanders was Duitsers – dus was 40% van die VOC se totale werknemers Duitsers, wat veral in diens geneem is as as soldate (tot 60% van soldate was Duits) volgens Van Gelder. Hy was aanvanklik in diens geneem as 'n soldaat en het in die Kaap die Goeie Hoop aangekom in 1705. Hy was een van ongeveer 4000 Duitsers wat aangebly het in die Kaap die Goeie Hoop en 'n stamvader geword het volgens Hoge.
Daar is tot hede nog niks bekend oor Jan Grobler voordat hy 'n werknemer van die VOC geword het nie, maar ons kan 'n prentjie vorm van sy profiel uit Van Gelder se werk. Slegs mans tussen die ouderdom van 18 en 40 jaar is aangestel as soldate. Die minimum vereiste lengte was 5 voet, en die persoon moes gesond en sonder gebreke wees. Wat die VOC in die praktyk beoog het vir indiensneming was gesonde, sterk en natuurlike energieke manne. In Van Gelder se relatief klein data stel van 47 was die ouderdomme van 30 bekend by aansluiting. Die jongste was 19 jaar, die gemiddeld was 24 jaar en die oudste was 32 jaar. Almal was ongetroud. 45 was Protestants en slegs 2 Katoliek. So vêr moontlik is slegs Protestantse Nederlanders aangestel as offisiere -Katolieke, Engelse, Franse of Skotte mag verkieslik nie gedien het as offisiere nie.
Mees gebruikte roetes vanaf Duitsland na Nederland verleen van Van Gelder
Die gedurige oorloë het 'n heenkome gebied aan mans as soldate, wat geen ander heenkome gehad het nie. Die leëre was destyds saamgestel uit professionele soldate wat geswerf het van een oorlog na die volgende om hul dienste te verkoop. Die VOC was bemagting om hulle eie leëre op die been te bring en het 'n heenkome gebied vir desperate mans wat teen 'n gasie van 9 gulde per maand (plus kos en klere) as soldaat wou diens doen.
Die VOC het nie nodig gehad om in die buiteland te gaan werf nie – buitelanders het na Nederland gestroom op soek na werk. Dié werksoekers het saamgedrom by die VOC kantore en vuis geslaan om toegang te kry wanneer die VOC aangekondig het dat hulle bemanning soek vir ‘n nuwe vloot. Vlote is hoofsaaklik saamgestel in die Winter en in die Lente, sogenaamde Kersfees en Paasfees vlote .
Sogenaamde “zielverkopers” het as agente gedien en voornemende werksoekers gehuisves, uitgerus en dan aan die VOC gelewer as kandidate. Indien ‘n kandidaat aanvaar is deur die VOC, was hy 150 gulde verskuldig aan die sielverkoper, vir sy losies en uitrusting.
Die VOC het 5-jaar kontrakte aangegaan met werknemers. Die kontrak tydperk het eers begin wanneer die werknemer in die Kaap of Batavia aangekom het, alhoewel hulle betaal is vir die tyd aan boord. Die tyd aan boord is slegs gereken vanaf die dag wat die skip uitgeseil het - die tyd wat hulle geneem het om die skip te laai en om te wag vir gunstige winde om te kon seil het nie getel as diens verrig nie - dit kon weke gewees het. Die werknemers het ‘n twee maande voorskot op hulle gasie gekry in kontant. Terwyl hulle aan boord was is hulle rekeninge gekrediteer met hulle volle verdienste. Na aankoms in die Kaap of Ooste, het diegene wat nog skuld gehad het by die VOC slegs twee maande se gasie per jaar in kontant gekry - in Februarie en Augustus. Diegene wat se skuld afbetaal was kon 'n maksimum van 4 maande se gasie in kontant kry. Hulle het gratis verblyf en brood rantsoene gekry. Aan die begin van die maand het hulle 28 stuiwers kosgeld gekry en in die middel van die maand 28 stuiwers susidiegeld. Die res van hul verdienste is gekrediteer teen hulle rekenings. Sodoende kon 'n kredietbalans opgebou word wat aan die einde van die kontrak na die sluiting van die rekening betaalbaar was. Uitbetalings is slegs gemaak in Nederland, so die werknemer moes of terugkeer na Nederland om sy betaling te ontvang, of reël dat ‘n agent of tussenganger - deur hom gemagtig - die betaling namens hom ontvang. Kontrakte kon hernu word.
Die VOC dokumentasie is in die Hof van Ilpendam se Grootboek en Joernaal van 1705 wat oor die algemeen na verwys word as die "skeepssoldyboek". Elke werknemer het 'n twee-bladsy rekening gehad in die skeepssoldyboek. Jan Grobler is geregistreer as “Jangroeplaarvantangermond” in die Alphabet Generaal wat volgens naam georden was en nie volgens van soos vandag gebruiklik is nie. Die rekening (bladsy) nommers was min of meer invers volgens rangorde m.a.w. hoe hoër die rang, hoe kleiner die nommer. Jan Groeplaar se nommer was 176 (regs onderlangs).
Die datum van die eerste grootboek inskrywing is Adij 10:n Maij wat die datum van vertrek was: 10 Mei (1705). Die inskrywing is vir skuld aan die de Edele Compagnie van f18 wat die voorskot was van 2 maande se gasie op de hand teen f9 per maand (dus het hy f9 per maand verdien) wat kontant uitbetaal is. Hierdie handgeld was bedoel om sy onkostes te dek vir 2 maande se wagtyd voor die skip vertrek het. Dié geld sou dadelik opgeëis word deur die sielverkoper wat losies aan hom sou verskaf het in Amsterdam.
Die tweede grootboek inskrywing gedateer 10 Mei vir die bedrag van f150 is vir skuld aan Jan Jansz: (Janszoon). Hierdie bedrag was vir sy kis en uitrusting. Jan Janszoon was dus 'n sielverkoper wat vir Jan Groeplaar toegerus het en aan die VOC gelewer het as kandidaat wat aanvaar is. Die VOC het vir Jan Janszoon 'n skuldbrief (transportbrief) uitgereik van f150 teen Jan Groeplaar se toekomstige verdienste. Jan Groeplaar se totale skuld was dus f168 wat hom bykans 19 maande sou vat om terug te werk.
Op 19 Desember 1707 word f110 aan Barent Willems betaal as deel van die f150 skuld op die transportbrief, wat hy waarskynlik gekoop teen 'n redelike afslag. Op 11 Desember 1709 word die uitstaande f40 aan Willems betaal. Die transaksie word geteken deur C. Wamelingh van die Kamer Amsterdam en Barent Willems wat net 'n kruisie kon trek (dus ongeletterd).
Op 4 September 1715 word die bedrag van ƒ587:13:4 uitbetaal aan die ene Willegonda de Wilde, Jan Groeplaar se gemagtigde. Dit is onbekend wat die verwantskap tussen Jan Groeplaar en Hillegonda de Wilde sou wees, indien enige. Dit is ook onbekend of hy ooit sy geld gekry het. Die transaksie is onderteken deur Hillegonda de Wilde en Hendrik Cramer van die Kamer Zeeland.
Die eerste transaksie aan die regterkant is gedateer 24 8ber 1705. Op hierdie dag, 24 Oktober 1705 het Jan Groeplaar en 16 van sy makkers die skip verlaat en aan land gegaan. Dus is Jan Groeplaar sedert 24 Oktober 1705 gevestig op die vasteland van Afrika. Hy word gekrediteer met ƒ49:10 wat sy gasie was vir 5.5 maande vanaf hulle vetrek uit Texel op 10 Mei tot 24 Oktober - uitgewerk teen ƒ9 per maand. Die inskrywing Idem te quaat is sy oorblywende skuld van ƒ118:10:– op hierdie datum. Die rekening aangaande die reis na die Kaap word hier afgesluit.
Die rekening aangaande die verblyf aan die Kaap volg onder bogenoemde, maar in 'n ander formaat (twee kolumme vir debiet en krediet). Die eerste inskrywing is vir ult:o Aug:to wat beteken 31 Augustus 1706 en noteer na 10 maande aan die Kaap is sy saldo ƒ40:19:8 te quaat. Dit impliseer sy skuld het verminder van ƒ118:10:– met ƒ77:10:08 wat dus sy verdienste was. In 1706 word hy gekrediteer met ƒ150 "wegens d’ Ingediende schult", so dit sou impliseer dat hy al sy skuld teruggewerk het voor 1707.
Van 1708 tot 1712 word hy gekrediteer met ƒ92:14:– per jaar. Die verskil tussen dit en ƒ108 (12 X 9) is die kosgeld wat uitwerk op ƒ1:05:08. per maand dus die netto gasie was ƒ7:14:08 per maand.
Dit is nie noodwendig dat die VOC Dokumentasie verwys na plek van geboorte nie. Volgens die Nationaal Archief se veelgestelde vrae #9 verwys die VOC se rekords nie altyd na plek van geboorte nie: Dit word verder beaam  met verwysing na die monsterrolle en skeepssoldyboeke
Volgens C. L. Grobler is daar is geen geboorte rekord vir ‘n Jan Grobler in Tangermünde se kerk registers nie, maar daar is wel ‘n geboorte rekord vir ‘n Christiaan Grobler van 10 Oktober 1678, wie se pa Arnold was. Hy haal 'n onbekende bron aan as volg: “Christiaan Grobler is die stamvader van die Groblers of Grobbelaars in Suid Afrika. Hy is gebore op 10 Oktober 1678 in Tangermünde, Duitsland …”, en dit word ook so aanvaar in verskeie genealogiese werke, alhoewel dit onseker is. Volgens P. M. Grobbelaar is daar geen inskrywings vir Jan (of Johann) Grobler in die Parogiekerk (Protestantse kerk ook bekend as St. Stephanskirche ) van Tangermünde se kerkboeke nie.
Tangermünde kan dus nie positief geïdentifiseer word as Jan Grobler se geboorteplek nie maar ten minste as sy plek van herkoms met sy indienstrede by die VOC. Om vas te stel wat se Grobler rekords daar mag wees of nie wees nie, sal dit nodig wees om sistematies deur al die kerkboeke van die omgewing in Tangermünde te soek. Alhoewel daar ‘n projek aan die gang is om al die Evangeliese Kerk se kerkboeke in Duitsland te digitaliseer, transkribeer an aanlyn beskikbaar te maak, is die boeke van Tangermünde tot dusvêr net gedigitaliseer maar gaan blykbaar nie aanlyn neskikbaar gemaak word nie.
Dié reis na die Kaap die Goeie Hoop is gedokumenteer in ‘n reisjoernaal deur die ene François Valentyn in DES SCHRYVERS TWEEDE UYT- en T’HUYS-REYZE in hoofstuk twee van die vyfde boek. Ek het die dele van die reisjoernaal wat betrekking het op die reis as sulks (dié joernaal bevat ook breedvoerige aardrykskundige beskrywings) vertaal en die roete geherkonstrueer deur die verwysingspunte te identifiseer op kaarte en dit verder aan te vul met met die seil-instruksies an ander annotasies hier: Valentyn se Reisjoernaal van die 1705 Uitreis op die Hof van Ilpendam.
Texel na Dover
Jan Grobler het op 10 Mei 1705 vertrek vanaf Texel aan boord van die Hof van Ilpendam wat op pad was na Batavia toe via die Kaap die Goeie Hoop. Hulle was deel van die Paasvloot bestaande uit die Abbekerk, Belvliet, Brandenburg, Driebergen, Hof van Ilpendam, Rijnenburg, Vrijburg en 15 oorlogskepe wat hulle sou vergesel tot by die Straat van Gibraltar. Die kaptein, David Codde het 'n drank probleem gehad. Valentyn spreek (retrospektiewelik) kommer uit oor die bevoegdheid van die senior offisiere, behalwe vir die opper-stuurman wat hy as bekwaam beskou.
Op 23 Mei seil hulle deur die "Hoofde" en bereik Dover net na 8 uur die oggend. Hulle seil die Engelse Kanaal binne met goeie wind en weer.
Kaap Verdiese Eilande na die Ewenaar
Op 16 Julie verskyn daar 'n skip in die verte, en toe dit naderkom sien hulle dit is 'n skip met Engelse vlae. Valentyn sê alles was in rep-en-roer want hulle het 'n aanval gevrees en was nie voorbereid daarop nie. Blykbaar het die soldate aan boord nie ammunisie gehad nie want dit is nie toegelaat deur die Skeeps Owerheid nie, alhoewel die Here Sewentien hulle ernstig daaroor gemaan het nie. Hulle besluit om nie hulle vlae te wys nie sodat die ander skip hulle nie kan identifiseer nie. Die ander skip het egter sonder voorval verbygeseil.
Van die Ewenaar na die Kaap van Goeie Hoop
Roete gevolg deur die Hof van Ilpendam in 1705 aangedui op VOC kaart uit Grote Atlas van de Oost-Indische Compagnie deel V p. 34, 43º N.Br. - 40º Z.B
Gezicht van KAAP DER GOEDE HOPE als men op die Reede legt uit boek 10 getitel Kaap der Goede Hoope in volume 5 van Valentyn
Dit is nie bekend wat Jan Grobler gedoen het vanaf sy aankoms in 1705 tot 1708 nie, aangesien die monsterrolle van 1705 tot 1707 weggeraak het. Hy het waarskynlik sy diens begin as soldaat en teen 1708 weet ons hy was 'n houtkapper. Volgens die VOC se monsterrolle soos opgesom in die tabel hier onder, was Jan Grobler van 1708 tot 1712 'n houtkapper. In 1713 word hy 'n wadrywer by die Compagnieschuur. Die Kompanjieskuur was 'n groot graanskuur in Rondebosch wat deur Jan van Riebeeck laat bou is. Dit het later bekend geword as die "Groote Schuur" nadat twee kleiner skure ook op die perseel gebou is. Hierdie skuur is later in 'n deftige woning omskep wat die ampswoning van die Eerste Ministers van die Unie van Suid-Afrika geword het wat vandag nog bestaan. Volgens die skeepssoldyboek  is hy in 1713 gekrediteer met 11 maande se gasie. Die finasiële jaar was klaarblykilk van Augustus tot Augustus, en einde Julie 1713 gaan hy "op de Caep dat met stilstaende gagie in leningh gaet, en continueert sodanigh ult:o Aug:o 1713" d.w.s. van die begin van Augustus 1713 word hy deur die VOC "uitgeleen" wat beteken dat hy vir 'n vryburger gaan werk het wat hom daarna sou betaal terwyl die VOC sy maandelikse gasie opgeskort het.
In Augustus 1713 word Jan Grobler deur die VOC "geleen" as 'n boerekneg aan Christiaan Maasdorp, wat 'n vryburger was. In die boedel inventaris  van Maasdorp se eerste vrou, Maria Basson, wat gedateer is 30 November 1713 word gemeld "... twee stukjes bouwlant met 't daar op staende huijsingh en hok gelegen aan de Liesbeeks Revier ...". Hierdie twee plasies is deur Maasdorp gekoop in 1708 en was deel van die plaas Rijgersdal (Rygersdal op die kaart hier onder) geleë aan die oostelike oewer van die Liesbeek rivier. Aan die oorkant van die Liesbeek rivier was die Kompanjie se koringlande asook die Groote Schuur, waar Jan Grobler 'n wadrywer was in 1713. Aangesien Maasdorp se offisiële beroep wamaker was, is dit moontlik dat hulle daardeur ontmoet het.
Volgens die Resoluties van die Politieke Raad van 31 Augustus 1716 asook 31 Augustus 1717 is Maasdorp die drankpag toegestaan vir "Caabse coele en brandewijnen &a. van Rustenburgh of 't Rondebosje". Volgens Helen Robinson, het Maasdorp die waardevolle Rondebosch wyn en brandewyn lisensie van 1716 to 1720 gehou. Maasdorp het dus met wyn en brandewyn handel gedryf en heel moontlik self druiwe verbou op die twee plasies langs die Liesbeek rivier. Indien wel, sou Jan Grobler hier geskoei gewees het in wynbou wat hy later sou toepas op sy eie plaas, Landskroon.
Die kontraktermyn tussen vryburger en kneg was een jaar, maar kon natuurlik verleng word. Volgens die skeepssoldyboek het Jan Grobler in die staat van lening gebly in 1714 tot 29 Januarie 1715 toe hy self ook 'n vryburger word. Hy het egter in diens gebly van Maasdorp tot 2 April 1715.
Volgens die skeepsoldyboek het Jan Grobler 'n vryburger geword op 29 Januarie 1715. Hy het daarna klaarblyklik nog vir Maasdorp gewerk tot 2 April 1715. Sedert 1716 verskyn Jan Grobler se naam in die opgaaflyste aan die Kaap. Sy opgawes van 1716 tot 1726 soos verwerk deur Dr. P. M. Grobbelaar is opgesom in the tabel hier onder. Dit impliseer dat hy vanaf 1716 'n boer in eie reg was (in teenstelling om net vir iemand te gewerk het). Hy het waarskynlik begin boer op 'n leningsplaas totdat hy die plaas Landskroon gekoop het in 1726. Synde hy in 1723 begin boer het met druiwe, is dit ook seker moontlik dat hy die plaas Landskroon gehuur het voordat hy die gekoop het?
Jan Grobler het Landskroon gekoop vir f9100 van Jan Mijndertsz Cruijwagen de Jonge. Die plaas self is slegs waardeer vir f4500 (sien boedel) so die betalings het rente van f4600 ingesluit wat myn insiens baie hoog was. Oordrag het plaasgevind op 4 Februarie 1726. Betaling moes geskied in 8 paaiemente. Die eerste paaiement was f1141 en daarna 7 jaarlikse paaiemente van f1137 sodat dit afbetaal sou wees teen 1734. Die dokument verwys na hom as "den Landbouwer Jan Grobbelaar", maar hy teken sy naam in 1726 nog steeds as Jan Grobler. Die volgende oordrag vind eers plaas op 16 Februarie 1742 ten gunste van Pieter de Villiers Senior (b1).
Jan Grobler se opgawes - soos verwerk deur Dr. P.M. Grobbelaar - word hier onder weergee. Dit blyk of die opgawelyste van 1727 en 1731 onvolledig is. Die aantal seuns verminder van 5 na 4 in 1734 wat impliseer dat die oudste seun, Jan oorlede is tussen die opgawe van 1733 en 1734 op die ouderdom van 17 of 18.
Jan Grobler is getroud met Gertruij Knoetzen na raming op of voor 9 Mei 1715, en hulle het 11 kinders gehad. Daar is geen huweliks rekord te vinde vir hulle in die Kaapse huweliksregisters nie, maar die vermoede bestaan dat hulle dalk in die Franse kerk in Drakenstein getroud is, synde Gertruij Knoetzen in die Franse kerk se doopregister geregistreer is, maar die Franse kerk se huweliksrekords van 1715 is soek. Dit impliseer egter dat hy en sy familie in die Drakenstein area gebly het. So, nadat hy 'n vryburger geword het, het hy uitgewyk van Rondebosch na Drakenstein.
Hier is die dooprekord van Nicolaas:
Jan Grobler is oorlede op 8 Augustus 1735. Dié datum word aangegee in die laaste inskrywing vir hom in die skeepssoldyboek. Dit sê iets in die lyn van dat hy is oorlede sonder testament en het sy vrou en kinders agtergelaat. En iets van dat die Companjie nie in kennis gestel is daarvan tot in 1738 nie. .
Sy boedel  was bankrot. Indien hy bankrot was sou sy weduwee die plaas verloor het maar dit lyk op sy aangebly het na 1735 tot 1742.
Trek na Argentinië
Een Grobler familie het na Argentinië emigreer na die einde van die Boereoorlog. Dit was Nicolaas Grobler, sy vrou en drie van hulle kinders. Volgens Dr. Brian Du Toit het hulle vertrek uit Kaapstad op 21 Oktober 1905 aan boord van die Highland Fling, ‘n Britse vragskip, na Buenos Aires as deel van Trek IV. Na 17 dae in Buenos Aires vertrek hulle na Chubut aan boord van die Presidente Roca. Hulle het arriveer in Comodoro Rivadavia op 5 Desember 1903.
Hulle was gevestig in Sierra Cuadrade, Boerkolonie Territorio Chubut. Hy is oorlede op die plaas Kransdraai, Sierra Cuadrade, van sy skoonseun S. B. van der Merwe en dogter Paulina.
Hier is 'n rekord van Anna Grobler, wat op 13 Nov. 1660 getroud is met Heinrich Oeltze. Die geboorteplek Fischbeck is reg oorkant Tangermünde op die ander oewer van die Elbe rivier. Die geboorteplek Schönhausen-Elbe is aangrensend noord van Fischbeck aan die oewer van die Elbe.
Hier is 'n rekord van Hans Grobler wat op 25 Mei 1707 getroud is met Maria Feie in Schönhausen-Elbe.
Daar bestaan mikrofilm rekords van bykans elke kerk in Duitsland se kerkregisters. Hier is bv. ‘n kaart uit Hansen van die pastorieë in die nabyheid van Tangermünde (no. 25 regterkant in die middel) waarvan mikrofilm rekords bestaan (“landkreis” = distrik, “stadtkreis” = dorpsgebied):
Pools (35) 
↑ Max Gottschald, DEUTSCHE NAMENKUNDE, Unsere Familiennamen nach ihrer Entstehung und Bedeutung, Vierte Auflage, Walter de Gruyter & Co, Berling 1971
↑ Grobleben kom voor as familienaam in die kerkboeke van Tangermünde
↑ Guggenheimer, Eva H. and Heinrich W. Jewish Family Names & Their Origins: An Etymological Dictionary, Second Edition, 2017, #
↑ 13,0 13,1 J. Hoge, Personalia of the Germans at the Cape, 1652-1806, Cape Town : Cape Times, 
↑ 17,0 17,1 Grobler, C. L. (1987). Die Grobler-Grobbelaar Geslagsregister, ISBN 0 620 10291 8, Posbus 6036, 2526, Bailliepark
↑ 18,0 18,1 18,2 18,3 PAUL MARAIS GROBBELAAR, DIE VROEË GESLAGTE GROBBELAARS VAN CYFERFONTEIN, DISTRIK BETHULIE, IN DIE SUIDOOS-VRYSTAAT, 1861-1939, PROEFSKRIF voorgelê om te voldoen aan die vereistes vir die graad DOCTOR PHILOSOPHIAE, UNIVERSITEIT VAN DIE VRYSTAAT
↑ 20,0 20,1 20,2 20,3 Van Gelder, Roedolf, “Het Oost-Indisch avontuur. Duitsers in diens van de VOC (1600-1800)”
↑ 28,0 28,1 Nationaal Archief, Den Haag, Verenigde Oostindische Compagnie (VOC), nummer toegang 1.04.02, inventarisnummer 5549, Hof van Ilpendam: Grootboek en journaal 1705-1705. (VERKORT: NL-HaNA, VOC, 1.04.02, inv.nr. 5549)
↑ Ek het dié kerkboeke opgespoor by die argiewe van die Lutherse kerk in Stendal 
↑ 44,0 44,1 Valentyn, François. Oud en Nieuw Oost-indiën vervattende een naaukeurige en uitvoerige verhandelinge van Nederlands mogentheyd in die gewesten. Dordrecht/Amsterdam: Joannes van Braam/Gerard Onder de Linden, MDCCXXIV
↑ 66,0 66,1 Bernhard Bleis, Familienbuch Schönhausen-Elbe : (Landkreis Stendal) 1650 bis 1900, mit Schönhausen-Damm, Leipzig : Arbeitsgemeinschaft für mitteldeutsche Familienforschung, 2005.
Ontsluit van "https://grobbelaar.us/m/index.php?title=Tuisblad&oldid=2233"